## Pravilnik o poslovanju društva za poslovanje vrijednosnim papirima kada izvan organiziranog tržišta kupuju dionice privatizacijskih investicijskih fondova

### NN 40/1999 (27.4.1999.), Pravilnik o poslovanju društva za poslovanje vrijednosnim papirima kada izvan organiziranog tržišta kupuju dionice privatizacijskih investicijskih fondova

# KOMISIJA ZA VRIJEDNOSNE PAPIRE REPUBLIKE HRVATSKE

Na osnovi članka 38. stavka 1. Zakona o izdavanju i prometu vrijednosnim
papirima ("Narodne novine" br. 107/95 i 142/98), Komisija za vrijednosne
papire Republike Hrvatske donosi

## **PRAVILNIK**

### **O POSLOVANJU DRUŠTAVA ZA POSLOVANJE VRIJEDNOSNIM PAPIRIMA KADA IZVAN ORGANIZIRANOG TRŽIŠTA KUPUJU DIONICE PRIVATIZACIJSKIH INVESTICIJSKIH FONDOVA**

Članak 1.

(1) Po ovom Pravilniku obvezno je postupati društvo za poslovanje vrijednosnim
papirima (dalje: društvo) kada:

a) se obraća dioničarima privatizacijskih investicijskih fondova (dalje:
dioničarima) upućujući im poruku da kupuje dionice koje su izdali privatizacijski
investicijski fondovi (dalje: dionice fondova) ili posreduje u prodaji
dionica fondova, ili

b) izvan organiziranog tržišta za svoj ili tuđi račun kupi ili proda
dionice fondova ili posreduje u njihovoj prodaji.

(2) U smislu ovog Pravilnika, organizirano tržište je burza vrijednosnih
papira ili uređeno javno tržište vrijednosnih papira.

Članak 2.

Društvo ne smije angažirati druge fizičke ili pravne osobe da za račun
društva djeluju kako je to navedeno u članku 1. stavak 1. ovog Pravilnika.

Članak 3.

(1) Društvo se dioničarima smije osobno obraćati isključivo posredstvom
svojih zaposlenika koji su ovlašteni posrednici u smislu članka 35. Zakona
o izdavanju i prometu vrijednosnim papirima.

(2) Kada se dioničaru obraća osobno, ili mu se obraća pismom, telefaksom,
elektroničkom poštom, ili na drugi sličan način, društvo je obvezno:

- dati točne informacije o ponudi, potražnji i kretanju cijene dionica
fondova na organiziranom tržištu,

- precizno odrediti uvjete pod kojima kupuje dionice fondova (cijenu,
način i rok plaćanja, mjesto i način sklapanja te sadržaj ugovora),

- dati informaciju o budućim izgledima i mogućnostima prodaje dionica
na organiziranom tržištu koje se razumno mogu očekivati,

- dioničara izričito i jasno upozoriti da umjesto prodaje dionica društvu
može dati nalog da društvo za njegov račun na organiziranom tržištu istakne
ponudu na prodaju po višoj cijeni od one koju im nudi društvo,

- odnositi se prema dioničaru onako kako je to po pravilima struke obvezno
prema svom nalogodavcu.

(3) Ako se društvo obraća dioničarima putem radija, televizije, novina
ili drugih sredstava javnog komuniciranja, takve poruke ne smiju sadržavati
ništa što bi dioničare moglo navesti na pogrešnu procjenu izgleda, mogućnosti
i uvjeta prodaje dionica.

(4) Društvo se ne smije dioničaru obraćati telefonom.

(5) Prije sklapanja ugovora kojim kupuje dionice, društvo je obvezno
objasniti dioničaru da umjesto sklapanja tog ugovora može društvu dati
nalog da za njegov račun na organiziranom tržištu istakne ponudu na prodaju
po višoj cijeni od one koju mu nudi društvo i objasniti mu njegov položaj
ako dade takav nalog. Izjava dioničara da su mu dana navedena objašnjenja
obvezni je sastavni dio ugovora.

Članak 4.

Tekst svih poruka iz članka 3. stavak 3. te pisane poruke iz članka
3. stavak 2. ovog Pravilnika društvo je obvezno dostaviti Komisiji najmanje
tri dana prije slanja poruke.

Članak 5.

Ovlašteni posrednici obvezni su postupati sukladno članku 3. stavcima
2. i 5. ovog Pravilnika i ne mogu se pozivati na drugačije upute ili naloge
koje su dobili od društva.

Članak 6.

(1) Prije obraćanja dioničarima, društvo je obvezno na organiziranom
tržištu istaknuti ponudu na kupnju dionica fondova.

(2) Ako ponuda iz stavka 1. ovog članka bude u cijelosti ispunjena,
društvo je obvezno odmah istaknuti novu ponudu ili odmah prestati obraćati
se dioničarima i sklapati ugovore koji su u vezi s ranijim obraćanjem dioničarima.

(3) Ako društvo nije član organiziranog tržišta na kojem kotiraju dionice
fonda, obvezu iz stavaka 1. i 2. ovog članka može ispuniti tako da ponudu
za kupnju na tom organiziranom tržištu za njega istakne društvo koje je
član tog organiziranog tržišta, o čemu su ta društva obvezna prethodno
sklopiti pisani ugovor. Ako se oba društva obraćaju dioničarima, dovoljno
je da na organiziranom tržištu bude istaknuta jedna ponuda na kupnju.

Članak 7.

Društvo je obvezno izvan organiziranog tržišta dionice fondova kupovati
po cijeni koju je istaknulo u ponudi iz članka 6. stavka 1. odnosno stavka
3. ovog Pravilnika.

Članak 8.

Sljedeći dan nakon sklapanja svakog ugovora kojim izvan organiziranog
tržišta kupuje ili prodaje dionice fondova, ili posreduje u njihovoj prodaji,
društvo je obvezno o ugovorenoj količini i cijeni dionica fondova obavijestiti
organizirano tržište na kojem kotiraju te dionice.

Članak 9.

Ovaj Pravilnik stupa na snagu danom objave u "Narodnim novinama".

Klasa: 011-01/99-01/08
Urbroj: 567-99-1
Zagreb, 20. travnja 1999.

Predsjednik
Komisije za vrijednosne papire
Republike Hrvatske
**Ivica Smiljan,** v. r.

Pravilnik, NN 40/1999-812